Document ID: 31988R1113

NEUVOSTON ASETUS (ETY) N:o 1113/88,
annettu 25 päivänä huhtikuuta 1988,
hedelmä- ja vihannesalan yhteisestä markkinajärjestelystä annetun asetuksen (ETY) N:o 1035/72 muuttamisesta
EUROOPAN YHTEISÖJEN NEUVOSTO, joka
ottaa huomioon Euroopan talousyhteisön perustamissopimuksen ja erityisesti sen 43 artiklan,
ottaa huomioon Espanjan ja Portugalin liittymisasiakirjan ja erityisesti sen 89 artiklan 2 kohdan ja 234 artiklan 3 kohdan,
ottaa huomioon komission ehdotuksen(1),
ottaa huomioon Euroopan parlamentin lausunnon(2),
sekä katsoo, että
asetuksessa (ETY) N:o 1035/72(3), sellaisena kuin se on viimeksi muutettuna asetuksella (ETY) N:o 223/88(4), säädetään tiettyjä hedelmä- ja vihannesalan tuotteita koskevasta hinta- ja interventiojärjestelmästä,
tuottajat olisi saatettava tietoisiksi hedelmien ja vihannesten markkinoiden todellisista tarpeista; tämän tiedostamisen olisi ilmettävä tarvittaessa sen markkinoiden interventiomäärän määrittämisenä, jonka yli menevästä osuudesta tuottajat ovat taloudellisesti vastuussa,
tuottajien vastuun on ilmettävä seuraavana markkinointivuonna voimassa olevien perushinnan ja ostohinnan alennuksena,
tällainen interventiokynnysjärjestelmä on jo otettu käyttöön tomaattien markkinajärjestelyn yhteydessä asetuksessa (ETY) N:o 1926/87(5), ja satsumoiden, klementiinien, mandariinien ja nektariinien osalta asetuksessa (ETY) N:o 223/88; olisi säädettävä interventiokynnysten vahvistamisjärjestelmästä kaikille niille neljälle asetuksen (ETY) N:o 1035/72 liitteessä II esiintyvälle tuotteelle, joille todennäköisesti toteutetaan interventiotoimenpiteitä,
tapauksessa, jossa Espanjassa toteutetaan niin sanotun lähentymisen todentamisvaiheen aikana interventiotoimenpiteitä kyseisille tuotteille ja jossa ne johtavat yhteisön rahoitukseen liittymisasiakirjan 133 artiklan 3 kohdan mukaisesti, olisi säädettävä sellaisen näiden tuotteiden määrän vahvistamisesta, jonka ylittäminen saattaa tuottajat taloudelliseen vastuuseen,
ja ottaen huomioon liittymisasiakirjan erityismääräykset ja erityisesti sen 265 artikla Portugalissa ei ole syytä säätää vastaavien toimenpiteiden toteuttamisesta ensimmäisen siirtymävaiheen aikana,
ON ANTANUT TÄMÄN ASETUKSEN:
1 artikla
Lisätään asetukseen (ETY) N:o 1035/72 artikla seuraavasti:
"16 b artikla
1. Kun tietyn liitteessä II olevan tuotteen markkinoilla on tai todennäköisesti tulee olemaan epätasapainoa, joka johtaa tai voi johtaa merkittävään määrään interventioita 15, 15 a, 15 b, 19 ja 19 a artiklan mukaisesti, vahvistetaan ennen näiden tuotteiden markkinointivuoden alkua interventiokynnys, jonka ylittäminen saattaa tuottajat taloudelliseen vastuuseen tuotteittain arvioituna yhden markkinointivuoden aikana toteutettujen interventioiden tai usean markkinointivuoden aikana toteutettujen interventioiden keskiarvon perusteella.
Interventiokynnyksen ylittäminen johtaa seuraavana markkinointivuonna sovellettavan perus- tai ostohinnan alennukseen; tämä alennus ei voi kuitenkaan olla enempää kuin 20 prosenttia.
Tämän kohdan soveltamisesta johtuvaa alennusta ei oteta huomioon myöhempinä markkinointivuosina vahvistettaessa 16 artiklan 2 ja 3 kohdan perusteiden mukaisesti perus- ja ostohintoja.
2. Kun liittymisasiakirjan 131 artiklassa tarkoitetun niin sanotun lähentymisen todentamisvaiheen aikana vahvistetaan tämän artiklan 1 kohdan mukaisesti kynnys tietylle tuotteelle yhteisössä, sellaisena kuin se oli 31 päivänä joulukuuta 1985, ja interventiotoimenpiteitä toteutetaan Espanjassa tälle tuotteelle voimassa olevien säännösten mukaisesti, neuvosto vahvistaa tämän artiklan 3 kohdassa säädettyä menettelyä noudattaen Espanjalle interventiokynnyksen, jonka ylittäminen saattaa tuottajat vastuuseen sen määrittämillä edellytyksillä.
Tämän artiklan 1 kohdan mukaisesti päätettyä hintojen alennusta yhteisössä, sellaisena kuin se oli 31 päivänä joulukuuta 1985, ei oteta huomioon sovellettaessa Espanjassa ja Portugalissa liittymisasiakirjan 135 artiklan 1 kohdassa ja 265 artiklan 1 kohdassa tässä järjestyksessä annettuja hintasääntöjä.
3. Neuvosto vahvistaa määräenemmistöllä komission ehdotuksesta
- tämän artiklan soveltamista koskevat säännöt,
- interventiokynnysten vahvistamisperusteet ja -menetelmät,
- taloudelliset seuraukset jokaisen kyseisen tuotteen interventiokynnyksen ylittämisestä.
4. a) Komissio toteaa tarvittaessa 1 kohdassa tarkoitettujen kynnysten ylittämisen hyvissä ajoin ennen markkinoilta vetämiselle säädetyn ajanjakson alkua.
b) Komissio antaa tarvittaessa yksityiskohtaiset säännöt tämän artiklan soveltamisesta 33 artiklassa säädettyä menettelyä noudattaen.
5. Tämän artiklan säännökset eivät koske tomaatteja, satsumoita, klementiinejä, mandariineja kuin myös nektariineja, niin kauan kuin sovelletaan 16 artiklan 3 a kohtaa ja 16 a artiklaa, tässä järjestyksessä."
2 artikla
Tämä asetus tulee voimaan päivänä, jona se julkaistaan Euroopan yhteisöjen virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Luxemburgissa 25 päivänä huhtikuuta 1988.

Labels: 2
3
17
6